Bull SA
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Bull SA, fransk datakonsern, grunnlagt 1931, har vært engasjert i alt fra PCer til stormaskiner, samt betalingsterminaler, smartkort og betalingssystemer. I dag er selskapet kraftig redusert og fremstår hovedsakelig som en leverandør av servere. I 2014 ble selskapet kjøpt opp av og inngår i den europeiske multinasjonale korporasjonen Atos.
Den norske avdelingen Bull AS ble startet 1958 og har spilt en stor rolle som leverandør av datamaskiner og IT-tjenester til svært mye av den offentlige virksomheten i Norge. Avdelingen inngikk i det franske selskapet Steria SA. Historikk Utgangspunktet for selskapet var den norske ingeniøren Fredrik Rosing Bulls oppfinnelse av den automatiske statistikkmaskinen i 1919. Selskapet ble grunnlagt som Egli-Bull 1931, men skiftet navn til Bull fra 1933. Produksjonen ble overført til Paris. De hurtige og effektive maskinene fikk deretter en betydelig utbredelse. Firmaet ble 1964 overtatt av General Electric. I 1970 ble General Electrics datadivisjon overtatt av Honeywell Inc. og sammenslutningen fikk navnet Honeywell Bull. I 1974 utviklet selskapet det første smartkortet.Den franske staten overtok aksjemajoriteten 1982. Etter nasjonaliseringen trakk Honeywell seg ut som eier, og fra 1995 ble selskapet delprivatisert. De senere årene har store deler av virksomheten, blant annet smartkort-avdelingen, blitt solgt, og antallet arbeidsplasser redusert betydelig. Eksterne lenker Atos nettsider